Ľ. Vážny, poslanec: (2005-11-09):
Výbor Národnej rady Slovenskej republiky pre hospodárstvo, privatizáciu a podnikanie ako gestorský výbor k návrhu na vyslovenie súhlasu Národnej rady s Aktmi Svetovej poštovej únie prijatými na 23. Svetovom poštovom kongrese v Bukurešti podáva Národnej rade Slovenskej republiky v súlade s § 88 zákona Národnej rady č. 350/1996 Z. z. o rokovacom poriadku spoločnú správu výborov. Po prvé, predseda Národnej rady rozhodnutím č. 1304 z 31. augusta 2005 pridelil návrh na prerokovanie ústavnoprávnemu výboru a výboru pre hospodárstvo, privatizáciu a podnikanie. Ako gestorský určil výbor pre hospodárstvo, privatizáciu a podnikanie s tým, že Národnej rade Slovenskej republiky podá správu o výsledku prerokovania uvedeného materiálu vo výboroch spolu s návrhom na uznesenie Národnej rady Slovenskej republiky. Lehota bola určená vrátane gestorského výboru do 9. septembra 2005. Po druhé, výbory prerokovali pridelenú parlamentnú tlač a zaujali k nej tieto stanoviská: Ústavnoprávny výbor prerokoval návrh 6. septembra a uznesením č. 860 prerušil rokovanie o návrhu na vyslovenie súhlasu Národnej rady s Aktmi Svetovej poštovej únie prijatými na 23. Svetovom poštovom kongrese v Bukurešti s tým, že bude pokračovať po predložení právnej analýzy čl. 7 ods. 4 Ústavy Slovenskej republiky vo vzťahu k predloženej medzinárodnej zmluve a posúdení, či zmluva zodpovedá kritériám citovaného ustanovenia, a odporúča Národnej rade Slovenskej republiky odložiť rokovanie o predmetnom návrhu vlády na schôdzu Národnej rady so začiatkom 25. októbra. Výbor Národnej rady pre hospodárstvo, privatizáciu a podnikanie prerokoval návrh 7. septembra 2005 a uznesením č. 639 odporučil Národnej rade podľa čl. 86 písm. d) Ústavy Slovenskej republiky vysloviť súhlas Národnej rady so 7. dodatkovým protokolom k Ústave Svetovej poštovej únie, s Generálnym poriadkom Svetovej poštovej únie, so Svetovým poštovým dohovorom a s Dohodou o poštových platobných službách a taktiež rozhodnúť, že Generálny poriadok Svetovej poštovej únie, Svetový poštový dohovor a Dohoda o poštových platobných službách sú medzinárodnými zmluvami podľa čl. 7 ods. 5 Ústavy Slovenskej republiky a majú prednosť pred zákonmi. Tuto si dovolím podotknúť ešte aj pár slov ako spravodajca. Myslím si, že všetci, čo sme sa týmto problémom zaoberali, cítime, že tento problém nie je úplne vyčistený a že nemáme v tom úplne, úplne jasno. Paragraf 88 rokovacieho poriadku hovorí, že ak ide o medzinárodnú zmluvu, spolu s touto zmluvou musí byť predložená, spolu s ňou, doložka prednosti. Táto doložka prednosti obsahuje posúdenie takejto zmluvy z hľadiska jej prednosti voči konkrétnym zákonom a jej vplyvu na právny poriadok Slovenskej republiky. Takáto doložka prednosti bola spracovaná len vágne a takisto sa nám ten problém valí ďalej pred sebou. Myslím si, aby sa ten problém nevalil stále pred nami, je podľa môjho názoru potrebné, aby sme tento problém vyriešili už raz a navždy. Myslím si, že takýto pozmeňujúci návrh ústavy nie je vecou poslanca, ale je možno vecou výboru, a preto apelujem na predsedu Národnej rady, aby tento problém zadal buď výboru, alebo snažil sa stanoviť nejaký kolektív, aby sme tento problém vyriešili. Ide nám o analýzu čl. 7 ods. 4 Ústavy Slovenskej republiky vzhľadom na takéto akty napr. poštovej únie a vzhľadom na to, či sú povahy medzinárodnej zmluvy, ktorá má prednosť pred zákonmi. Každú Národnú radu takýto problém opakujeme a stále sa nám každé zasadnutie Národnej rady a stále sa nám tento problém vracia. Preto ešte raz opakujem, že apelujem na predsedu Národnej rady s požiadavkou, aby tento postup nejako normálne a vhodným postupom vyriešil tak, že sa s ním v Národnej rade vysporiadame. Zároveň, po tretie, konštatujem to, že gestorský výbor prerokoval a schválil spoločnú správu výborov 12. septembra 2005 uznesením č. 647. Súčasne poveril spoločného spravodajcu predložiť Národnej rade Slovenskej republiky spoločnú správu výborov a návrh na uznesenie Národnej rady Slovenskej republiky. Gestorskému výboru neboli predložené žiadne nové informácie, ktoré by bránili prerokovaniu uvedeného návrhu podľa schválenej spoločnej správy (tlač 1258a), a preto budem postupovať podľa spoločnej správy, ktorú máte všetci pred sebou a budem predkladať návrh na hlasovanie o uznesení, ktoré tvorí prílohu, s tým, aby sme nezablokovali tento systém, pretože ako tu pán minister predložil alebo deklaroval, je nám potrebné do 1. 1. 2006 prijať takéto záväzné stanovisko. Preto konštatujem, že gestorský výbor odporúča Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas so 7. dodatkovým protokolom k Ústave Svetovej poštovej únie, s Generálny poriadkom Svetovej poštovej únie a so Svetovým poštovým dohovorom a s Dohodou o poštových platobných službách a rozhodnúť, že Generálny poriadok Svetovej poštovej únie, Svetový poštový dohovor a Dohoda o poštových platobných službách sú medzinárodnými zmluvami podľa čl. 7 ods. 5 ústavy a majú prednosť pred zákonmi. Zároveň mi dovoľte, aby som vám predniesol návrh na uznesenie tak, ako mi to káže rokovací poriadok, hoci v podstate zopakujem to, čo už som tu viackrát povedal. Čiže návrh uznesenia Národnej rady Slovenskej republiky k návrhu na vyslovenie súhlasu Národnej rady s Aktmi Svetovej poštovej únie prijatými na 23. Svetovom poštovom kongrese v Bukurešti v roku 2004: „Národná rada Slovenskej republiky po prerokovaní návrhu na vyslovenie súhlasu Národnej rady s Aktmi Svetovej poštovej únie prijatými na 23. Svetovom poštovom kongrese v Bukurešti podľa čl. 86 písm. d) Ústavy Slovenskej republiky vyslovuje súhlas so 7. dodatkovým protokolom k Ústave Svetovej poštovej únie, s Generálnym poriadkom Svetovej poštovej únie, so Svetovým poštovým dohovorom a s Dohodou o poštových platobných službách a rozhodla, že Generálny poriadok Svetovej poštovej únie, Svetový poštový dohovor a Dohoda o poštových platobných službách sú medzinárodnými zmluvami podľa čl. 7 ods. 5 Ústavy Slovenskej republiky a majú prednosť pred zákonmi.“ Ďakujem vám za pozornosť.